Video: Polisiebeamptes ontvang glo geld vir seksuele daadDie video volg onderaan die berig. Waarskuwing: Die video is grafies van aard en kan sensitiewe lesers ontstel ŉ Manlike polisiebeampte van die Oos-Rand is op kamera afgeneem waar hy glo geld van ŉ man ontvang, waarna ŉ polisievrou ŉ seksuele daad op die man uitvoer. Die video is Saterdagoggend omstreeks 03:00 in die parkeerterrein van die East Rand-winkelsentrum in Boksburg opgeneem, het Beeld Vrydag berig. Beeld het Donderdag die video aan die polisie gestuur. Lt.kol. Katlego Mogale, ŉ polisiewoordvoerder, het aan Beeld gesê senior polisiebeamptes het die video nagegaan en hulle besluit nog hoe hulle teen die beamptes gaan optree. Die 20 minuutlange video wys hoe ŉ polisievoertuig vermoedelik van die Boksburg-Noord-polisiestasie en ŉ BMW in die parkeerterrein stop. Die polisieman, in uniform, vergesel die man na ŉ OTM waar die man geld trek en dit glo aan die beampte oorhandig. Die polisievrou vergesel daarna die man na ŉ ander gebied in die parkeerterrein waar sy ŉ seksuele daad op die man verrig. Hy oorhandig vermoedelik ook geld aan haar waarna sy na die polisievoertuig terugkeer. Lees die opvolgberig hier. – Sapa Beeld het dié verkorte video van die voorval op YouTube gelaai.